b'\n_START_ARTICLE_\nSant Andreu de Pedriny\xc3\xa0\n_START_SECTION_\nHist\xc3\xb2ria\n_START_PARAGRAPH_\nEn el testament de Pon\xc3\xa7, preceptor de l\'esgl\xc3\xa9sia de Girona, s\'esmenta la parr\xc3\xb2quia Sancti Andreae de Petriniano. En documents dels segles XIII i XIV \xc3\xa9s citada tamb\xc3\xa9 com a parr\xc3\xb2quia per\xc3\xb2 m\xc3\xa9s tard fou agregada a la parroquial de Sant Isidor de la Pera._NEWLINE_L\'hemicicle presbiteral era decorat amb pintures murals rom\xc3\xa0niques considerades del segle XII o inicis del XIII d\'un pintor an\xc3\xb2nim dit "Mestre de Pedriny\xc3\xa0". Foren arrencades i s\'exposen al Museu d\'Art de Girona. N\'hi ha alguns fragments perduts i d\'altres for\xc3\xa7a esborrats._NEWLINE_Durant els anys 1975-76 l\'esgl\xc3\xa9sia fou restaurada; s\'enderroc\xc3\xa0 la sagristia.\n_START_SECTION_\nEsgl\xc3\xa9sia\n_START_PARAGRAPH_\nL\'absis \xc3\xa9s semicircular i t\xc3\xa9 una finestra estreta al centre, d\'arc de punt rod\xc3\xb3 i de doble esqueixada. Per l\'exterior t\xc3\xa9 decoracions llombardes entre quatre lesenes. Sota l\'actual teulada sobresurten algunes lloses de l\'antiga coberta de pedra._NEWLINE_La volta de la nau era de can\xc3\xb3, per\xc3\xb2 ha estat reformada en part. La forma de can\xc3\xb3 nom\xc3\xa9s s\'acusa en un tram pr\xc3\xb2xim al presbiteri; la resta \xc3\xa9s apuntada. L\'arc triomfal \xc3\xa9s de mig punt i la volta de l\'absis t\xc3\xa9 forma de quart d\'esfera._NEWLINE_La porta d\'entrada original era lateral i d\'un sol arc de punt rod\xc3\xb3. Ha estat reconstru\xc3\xafda a base dels elements descoberts en la restauraci\xc3\xb3._NEWLINE_La fa\xc3\xa7ana actual \xc3\xa9s l\'\xc3\xbanica part del monument que, en el seu estat actual, mostra elements producte de reformes tardanes. La portalada \xc3\xa9s rectangular. Davant d\'ella, a manera de p\xc3\xb2rtic, hi ha una construcci\xc3\xb3 coberta amb volta apuntada sobre la qual hi queda una terrassa (segles XVII-XVIII). De la mateixa \xc3\xa8poca era, segurament, la sagristia que s\'afeg\xc3\xad a la banda de migdia de l\'absis i que va ser enderrocada durant les darreres obres de restauraci\xc3\xb3. Tamb\xc3\xa9 van ser eliminades les capelles del segle XIX que es practicaren, fent una mena d\'esvorancs, en els murs laterals de la nau._NEWLINE_Sobre la terrassa de la fa\xc3\xa7ana \xc3\xa9s visible la meitat superior del frontis. En aquest lloc hi ha la finestra rom\xc3\xa0nica, de vessant a l\'interior i arcs de mig punt. Sobre la fa\xc3\xa7ana s\'aixeca el campanar de cadireta de dues arcades sostingudes per pilastres. Les pilastres es creu que s\xc3\xb3n, almenys en part, d\'\xc3\xa8poca rom\xc3\xa0nica; les arcades pertanyen, en el seu estat actual, a les reformes posteriors._NEWLINE_En el mur lateral de migdia de la nau s\'hi poden veure dues finestres d\'arcs de mig punt; ambdues de doble esqueixada. En el mur de tramuntana hi ha una altra finestra rom\xc3\xa0nica com les anteriors. Cal fer notar que s\xc3\xb3n molt rares les obertures en el costat de tramuntana a les esgl\xc3\xa9sies d\'aquest pa\xc3\xads. En aquesta banda l\'edifici hagu\xc3\xa9 de ser refor\xc3\xa7at, en data tardana, amb dos contraforts.\n_START_SECTION_\nLes pintures murals\n_START_PARAGRAPH_\nAl segle XII hom va pintar l\'interior del presbiteri amb unes representacions en part comunes a l\'art rom\xc3\xa0nic i en part originals del pintor o dels pintors que ho van realitzar._NEWLINE_La part superior, corresponent al quart d\'esfera, representa el Pantocr\xc3\xa0tor dins una mandorla i als costats s\'hi representen els quatre evangelistes amb les formes animals. La part central representa el Naixement de Jes\xc3\xbas amb les escenes concomitants de l\'Anunciaci\xc3\xb3 i la Visitaci\xc3\xb3, d\'un costat, i l\'aparici\xc3\xb3 de l\'\xc3\xa0ngel als pastors, de l\'altre. La part baixa apareix decorada amb cortinatges._NEWLINE_El mural de Pedriny\xc3\xa0 \xc3\xa9s l\'exemple de pintura rom\xc3\xa0nica que s\'ha trobat en m\xc3\xa9s bon estat de conservaci\xc3\xb3 a la comarca. Malgrat aix\xc3\xb2 se n\'han perdut fragments considerables i d\'altres estan for\xc3\xa7a esborrats. _NEWLINE_Aquestes pintures, pel seu estil, no s\'han pogut incloure en cap dels cucles amb qu\xc3\xa8 s\'estudia la pintura rom\xc3\xa0nica catalana i, per aquest motiu, el seu autor \xc3\xa9s conegut amb el nom de "El Mestre de Pedriny\xc3\xa0"._NEWLINE_Les pintures de Pedriny\xc3\xa0 van ser arrencades del seu lloc original l\'any 1935, i portades al Museu Dioces\xc3\xa0 de Girona on actualment es conserven en un absis que reprodueix el de l\'esgl\xc3\xa9sia de Pedriny\xc3\xa0.'